17ാമത് ചരമവാര്ഷികം: ഭാര്യയും മകളും വീരപ്പന് സമാധിയില് ചെന്നൈ: നാടിനെയും കാടിനെയും വിറപ്പിച്ച വനം കൊള്ളക്കാരന് വീരപ്പന്റെ 17ാമത് ചരമവാര്ഷികത്തില് ആദരാഞ്ജലിയര്പ്പിക്കാന് വന് ജനാവലിയെത്തി. വീരപ്പന്റെ ഭാര്യ മുത്തുലക്ഷ്മി, മകള് പ്രഭാവതി എന്നിവരും സമാധിയില് പൂമാലകള് സമര്പിച്ചു. ഇത്തവണ കൊവിഡ് മാനദണ്ഡങ്ങള് ചൂണ്ടിക്കാട്ടി വീരപ്പന് സമാധി സന്ദര്ശിക്കുന്നതിന് പൊലീസ് നിയന്ത്രണങ്ങള് ഏര്പ്പെടുത്തിയിരുന്നുവെങ്കിലും നല്ല തിരക്കാണ് അനുഭവപ്പെട്ടത്. മൂലക്കാട് റോഡില് ഏഴിടങ്ങളിലാണ് പൊലീസ് പിക്കറ്റ് സ്ഥാപിച്ചത്. സമാധി സന്ദര്ശിക്കുന്നവരുടെ പേരു വിവരങ്ങളും പൊലീസ് ശേഖരിച്ചിരുന്നു. 2004 ഒക്ടോബര് 18നാണ് ധര്മപുരി പാപ്പിരപ്പട്ടിയില് വീരപ്പനെ തമിഴ്നാട് ദൗത്യസേന വെടിവെച്ച് കൊന്നത്. മൃതദേഹം സേലം മേട്ടൂര് മൂലക്കാട്ടില് സംസ്കരിച്ചു. തുടര്ന്നുള്ള വര്ഷങ്ങളില് വീരപ്പന്റെ കുടുംബാംഗങ്ങളും മറ്റും സമാധിയിലെത്തി അഞ്ജലിയര്പ്പിക്കുന്നത് പതിവായിരുന്നു. മാവോയിസ്റ്റ് നക്സല് സംഘടനാ പ്രവര്ത്തകര് ചടങ്ങില് പങ്കെടുക്കുമെന്ന രഹസ്യ വിവരത്തെ തുടര്ന്നാണ് പൊലീസ് നിരീക്ഷണം ശക്തിപ്പെടുത്തിയത്.